
На основу члана 138. став 1. Устава Републике Србије
 и члана 31. став 2. Закона о Заштитнику грађана
 у поступку контроле законитости и правилности рада Министарства пољопривреде и заштите животне средине, покренутом по притужби Н. П. из Београда, Заштитник грађана

У Т В Р Ђ У Ј Е

Министарство пољопривреде и заштите животне средине начинило је пропуст у раду на уштрб принципа добре управе, а на штету остваривања права и правних интереса притужиље Н. П., тиме што није предузело мере из своје надлежности како би се окончали прекршајни поступци покренути по захтевима тог министарства и извршиле судске одлуке којима су министарству утврђене обавезе враћања одузетих животиња. 
На основу утврђених недостатака у раду, Заштитник грађана упућује Министарству пољопривреде и заштите животне средине следећe:
П Р Е П О Р У К Е
Министарство пољопривреде и заштите животне средине предузеће све мере из своје надлежности како би у најкраћем могућем року дошло до извршења пресуда Прекршајног суда којима је министарству наложено да псе, који су решењима ветеринарског инспектора привремено одузети од Удружења грађана „…“, врате на локације са којих су одузети.
Министарство пољопривреде и заштите животне средине ће у будућем раду, као странка у поступцима пред судовима и другим државним органима, савесно користити процесна права која су предвиђена важећим прописима, поштовати судске одлуке и благовремено предузимати мере из своје надлежности како би се покренути поступци ефикасно окончали.
Министарство пољопривреде и заштите животне средине обавестиће Заштитника грађана, у року од 60 дана од дана пријема ове препоруке, о предузетим мерама и поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.
Р а з л о з и:
Заштитник грађана примио је 01.12.2014. године притужбу Н. П., законског заступника Удружења грађана „…“ из Београда, којом је притужиља изразила незадовољство поступањем надлежне ветеринарске инспекције Министарства пољопривреде и заштите животне средине, у вези неблаговременог пријема и поступања по судским пресудама којима је Удружење грађана „…“ ослобођено прекршајне одговорности за напуштање, односно одбацивање животиња.

Из навода притужбе и приложене документације произилази да је ветеринарски инспектор Министарства пољопривреде и заштите животне средине у мају и јулу 2012. године донео више решења о привременом одузимању паса од Удружења грађана „…“. Наложене радње предузете су до коначних одлука надлежног суда, а ради заштите здравља и добробити животиња. Истовремено је од стране ветеринарског инспектора поднето више захтева за покретање прекршајних поступака против Удружења грађана „…“, односно његовог законског заступника. Пресудама Прекршајног суда у Београду Удружење грађама „…“ ослобођено је кривице, јер нема доказа да су учињени прекршаји и дат је налог подносиоцу захтева, Министарству пољопривреде и заштите животне средине, да псе врати на локације са којих су привремено одузети и о томе извести суд сходно члану 297. Закона о прекршајима. У притужби се наводи да министарство није поступило по налозима суда, односно није вратило псе на локације са којих су одузети.
Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом дел. бр. 2761 од 28.01.2015. године, покренуо поступак контроле законитости и правилности рада Министарства пољопривреде и заштите животне средине. Истим актом затражено је изјашњење о свим релевантним чињеницама које се односе на притужбу.

Министарство пољопривреде и заштите животне средине, Управа за ветерину је, дописом број 323-07-00809/2015-05 од 30.03.2015. године, обавестила Заштитника грађана, између осталог, да је ветеринарски инспектор истакао да ће предузети извршне процесне радње у складу са својим овлашћењима тек по правноснажности судских одлука.
Заштитник грађана је актом дел. бр. 19469 од 19.05.2015. године од министарства затражио да се изјасни да ли Управа за ветерину, односно ветеринарска инспекција, као странка у прекршајном поступку, којој се претходно морају доставити судске одлуке како би исте  постале правноснажне, по службеној дужности предузима мере ради прибављања клаузула правноснажности на предметне пресуде, а како би могла приступити њиховом спровођењу.
Дописом број 323-07-00809/2015-05 од 12.08.2015. године Министарство пољопривреде и заштите животне средине обавестило је Заштитника грађана да Управа за ветерину у седишту и регионална канцеларија ветеринарске инспекције за град Београд нису задужене у протеклом периоду правноснажним пресудама и да министарство не предузима мере ради прибављања клаузула правноснажности, већ чека да га надлежни суд о истом писмено извести. 
Министарство пољопривреде и заштите животне средине у свом последњем изјашњењу број  323-07-008809/2015-05 од 28.12.2015. године замолило је Заштитника грађана да се у складу са својим ауторитетом и надлежностима обрати надлежном суду ради правовременог окончања поступка на задовољство свих заинтересованих страна.
***

Приликом утврђивања недостатака у раду Министарства пољопривреде и заштите животне средине, Заштитник грађана руководио се одредбама Устава Републике Србије, Закона о Заштитнику грађана, Закона о државној управи, Закона о прекршајима и Закона о добробити животиња.
Чланом 3. Устава Републике Србије прописано је да је владавина права основна претпоставка Устава и почива на неотуђивим људским правима. Владавина права се остварује слободним и непосредним изборима, уставним јемствима људских и мањинских права, поделом власти, независном судском влашћу и повиновањем власти Уставу и закону.

Чланом 145. Устава Републике Србије прописано је да су судске одлуке обавезне за све и не могу бити предмет вансудске контроле.

Чланом 7. Закона о државној управи
 предвиђено је да су органи државне управе самостални у вршењу својих послова и раде у оквиру и на основу Устава, закона, других прописа и општих аката. 

Чланом 8. Закона о државној управи прописано је да органи државне управе поступају према правилима струке, непристрасно и политички неутрално и дужни су да сваком омогуће једнаку правну заштиту у остваривању права, обавеза и правних интереса.
Чланом 76. Закона о добробити животиња
 предвиђено је да инспекцијски надзор над спровођењем овог закона и прописа донетих на основу њега врши Министарство преко ветеринарских инспектора.
Чланом 80. Закона о прекршајима
 прописано је да се прекршајни поступак покреће и води на основу захтева овлашћеног органа или оштећеног.
Чланом 230. Закона о прекршајима предвиђено је да благовремено изјављена жалба одлаже извршење одлуке, осим у случајевима кад је овим законом другачије одређено.
Одредбама члана 296. Закона о прекршајима прописано је да заштитну меру одузимања предмета извршава орган у чију надлежност спада извршење односно надзор над извршењем прописа по којима је заштитна мера изречена, ако законом није другачије одређено. 

Чланом 297. Закона о прекршајима предвиђено је да су органи, који су по овом закону обавезни да извршавају заштитне мере, дужни да о извршењу заштитне мере обавесте суд који је меру изрекао.
***

Сагледавајући наведене законске одредбе и податке до којих се дошло током спроведеног поступка контроле законитости и правилности рада Министарства пољопривреде и заштите животне средине, Заштитник грађана оцењује да овај орган без оправданог разлога није предузео све мере из своје надлежности како би се окончали поступци који су покренути по  захтевима министарства и да је услед оваквог поступања дошло до повреде принципа добре управе. У конкретном случају, Прекршајни суд је донео предметне пресуде у јануару, фебруару и марту 2014. године, и министарство је било дужно да, у складу са релевантним прописима, предузме све потребне мере и радње ради спровођења извршења судских одлука, а како би  пси који су привремено одузети решењима министарства били пуштени на место где су нађени.
Ветеринарски инспектор Министарства пољопривреде и заштите животне средине је указао да ће поступити у складу са пресудама и пустити животиње на слободу тек кад му се доставе пресуде са клаузулама правноснажности и навео да у његовој надлежности није предузимање радњи у циљу прибављања клаузула правноснажости, већ само извршење. Такође, у својим изјашњењима Министарство пољопривреде и заштите животне средине истиче да не предузима  активности ради добијања клаузула правноснажности на пресуде, већ чека да му суд достави пресуде са клаузулама правноснажности. 
Заштитник грађана подсећа да су судске одлуке обавезујуће. Начела законитости, ефикасности, доследности, благовремености и друга начела добре управе и правилног административног понашања обавезују органе управе у свим ситуацијама и активностима које предузимају. Обавеза је органа да се овим начелима руководе не само у вршењу јавне власти, већ и у случајевима када се орган управе налази у положају дужника одређене чинидбе. Непредузимање свих потребних мера од стране државног органа ради извршења судске одлуке представља акт лоше управе, јер се од државног органа који је надлежан за спровођење и извршавање закона очекује да по закону и поступа.
Став је Заштитника грађана да ниједан орган државне управе не сме да дозволи да на територији Републике Србије грађани, удружења грађана или друге организација претрпе било какав вид штете или друге неугодности услед пропуста или неактивности других органа државне управе или правосудних органа, а понајмање услед сопствених пропуста или неактивности. Поменутим пресудама Прекршајног суда јасно су министарству установљене обавезе да одузете животиње врати на локације са којих су одузете, као и да о извршењу ових мера обавести суд који их је изрекао, у складу са чл. 297. Закона о прекршајима. Министарство ни у једном тренутку није негирало да је упознато са овим одлукама или тврдило да му нису достављене, што чини чекање овог органа да му Прекршајни суд уручи примерке пресуда из којих се види да је наступила њихова правноснажност беспредметним, јер је законска обавеза свих адресата пресуда Прекршајног суда да поступају у складу са судским пресудама од оног момента када им је постала позната њихова садржина. Управо због тога је и чл. 230. Закона о прекршајима предвиђено да благовремено изјављена жалба одлаже извршење судских одлука. Министарство пољопривреде и заштите животне средине, међутим, ни на који начин није показало намеру да оспорава наводе из поменутих пресуда, улаже жалбе на њих или предузме било какву другу радњу у циљу даљег вођења започетог поступка. Стога је нејасно због чега не предузима потребне радње како би извршило обавезе које су му одређене пресудама. 
Такође, у свом последњем изјашњењу број 323-07-00809/2015-05 од 28.12.2015. године Министарство пољопривреде и заштите животне средине предлаже Заштитнику грађана да се у складу са својим ауторитетом и надлежностима обрати надлежном суду ради правовременог окончања поступака на задовољство свих заинтересованих страна. Заштитник грађана посебно указује да овај орган није овлашћен да  предузима мере из надлежности других органа управе, већ је овлашћен да контролише да ли је неки орган управе законито и правилно радио у ствари која се тиче права, слобода или на закону заснованих интереса грађана и уколико утврди пропуст, утиче на њих да га исправе. Министарство је страна која је обавезана пресудом и треба да поступи по истој. Министарство пољопривреде и заштите животне средине, уместо да што ефикасније заврши поступке који су започети по захтевима министарства, од Заштитника грађана тражи да предузима радње из надлежности министарства. Овакав став и поступање министарства је још један израз лоше управе. Позитивни прописи и начела добре управе захтевају од органа управе да поступају и предузимају мере у оквиру своје надлежности у законом прописаном року. Стандард добре управе не дозвољава нечињење и пасивност, већ тражи ангажован став органа управе и законито вршење послова из свог делокруга, ради остваривања циља због кога су органу дата јавна овлашћења. 
Заштитник грађана подсећа да су сви органи дужни да обезбеде успешно и квалитетно остваривање и заштиту права и правних интереса грађана. На тај начин окончава се несигурност у којој се странке налазе у погледу остваривања својих права и истовремено обезбеђује општа правна сигурност.
На основу свих утврђених чињеница и околности, Заштитник грађана је утврдио пропусте правилности и законитости рада Министарства пољопривреде и заштите животне средине, па сагласно члану 31. став 2. Закона о Заштитнику грађана, упућује препоруке ради отклањања уочених недостатака у раду, као и циљу унапређења рада органа управе и спречавања сличних пропуста у будућности.







                                                                                              По овлашћењу Заштитника грађана

	ПОМОЋНИЦА ГЕНЕРАЛНЕ СЕКРЕТАРКЕ

	

	Оља Јовичић


Доставити:

-  подносиоцу притужбе

-  Министарству пољопривреде и заштите животне средине
-  у списе предмета

� „Сл. гласник РС“, бр. 98/06


� „Сл. гласник РС“, бр. 79/05 и 54/07


� „Сл. гласник РС”, бр. 79/2005, 101/2007, 95/2010 и 99/2014


� „Сл. гласник РС“, бр. 41/2009


� „Сл. гласник РС“, бр. 101/2005, 116/2008 и 111/2009

